arnastofnun/IGC-2024 huggingface dataset:
Stutt lög um Vítisengla

Vilji menn losna við Vítisengla, er það einfalt. Setja bara lög um þá. Þau geta hljóðað svo: 1. grein: Bannað er að vera Vítisengill að viðlagðri aðför að lögum. 2. grein: Sé maður uppvís að aðild, til dæmis með klæðnaði eða tattóveringu, verði vegabréfið tekið af honum, honum vísað úr landi og honum sturtað með fallhlíf úr flugvél yfir Afríku. Búið. Ragna Árnadóttir er ekki að smíða neitt svona frumvarp um Vítisengla. Notar þá bara sem yfirskin til að koma í gegn frumvarpi um leynilögreglu. Vill fá heimild til að njósna um leiðindafólk og leiðindafélög, sem ekki eru grunuð um neitt ólögmætt athæfi.
Öðruvísi stjórnlagakosning

Þjóðfundurinn er formáli stjórnlagaþings. Á þjóðfundinn koma Pétur og Páll samkvæmt hlutkesti. Hann á að endurspegla þjóðarsálina. Annað mál er, hvort það tekst. Stjórnlagaþing er tæknilegra en þjóðfundur. Á að útfæra hugmyndir þjóðfundarins. Óhjákvæmilegt er að þekktir frambjóðendur verði teknir fram yfir óþekkta. Þegjandi samkomulag getur hins vegar orðið um að mælast til fjarveru pólitíkusa og sérhagsmunaaðila. Svo og frambjóðenda, sem leggja fjármagn í kosningabaráttu eða fá það gefins. Samkomulag um að forðast þess háttar frambjóðendur. Hér verður að vera öðruvísi kosning en til Alþingis.
Uppgjöf fyrningarsinna

Í stað fyrningar aflaheimilda er nú talað um að fyrna 75% þeirra á 27 árum, tæpum mannsaldri. Það er anzi langur tími, jafngildir eignarhaldi. Þetta er það, sem fyrningarnefndin nær samkomulagi um við kvótagreifa. Samkomulag við þá er óhjákvæmilega vond niðurstaða. Jafngildir uppgjöf þeirra, sem áður töluðu fyrir réttlæti. Betra er að gera annað: Þegar skuldir kvótagreifa eru afskrifaðar, taki ríkið til sín kvótaverðmæti upp á sömu upphæð og afskriftirnar. Restin fyrnist 10% á ári í tíu ár. Komið verði á fót opnum uppboðsmarkaði, þar sem leigður verði út veiðikvóti til tíu ára í senn.
Gnarrinn grínast stöðugt

Gnarrinn heldur áfram að gera grín að kjósendum sínum. Réði framkvæmdastjóra úr skúffufyrirtækinu Magma sem forstjóra Orkuveitunnar. Áður búinn að ráða yfirlagatækni Lýsingar, sem árum saman braut lög á skuldurum. Gnarrinn ákvað jafnframt, að starfslok fyrrum forstjóra skuli vera leyndó. Vonandi kemur kjósendum Gnarrsins ekki á óvart, að rafmagnsreikningar Orkuveitunnar hækka 20% um næstu mánaðamót. Tuttugu prósent. Það er ekki fyrsta hækkun Gnarrsins og verður ekki sú síðasta. Handvaldir villimenn hans hjá Orkuveitunni telja tilgang notenda vera að borga tap af útrásum og að fjármagna nýjar útrásir.
Firrtu spakmælin fjögur

Örfá spakmæli lýsa saman algengu hugarfari Íslendinga. Fremst þeirra er: “Oft má satt kyrrt liggja”. Jafngildir öðru: “Fæst orð hafa minnsta ábyrgð.” Segja okkur, að ónotalegt og óþarft sé að ýfa slétt og fellt yfirborð. Næst kemur spakmæli Geirs H. Haarde. “Ekki persónugera vandann.” Segir okkur að taka höndum saman í hreinsun, styðja stjórnina, leita ekki að sökudólgum. Fjórða spakmælið fer hljótt, en er þeim mun oftar meint: “Kennum sögumanni um ótíðindin.” Sá, sem grefur upp skít, óhreinkast af skítnum. Sameiginlega losa spakmælin fjögur okkur við að horfast í augu við raunveruleikann.
Woody Allen og ég

Til skamms tíma var veitingahúsið Elaines á Manhattan og er vafalaust enn. Staðurinn var frægur fyrir dónaskap starfsfólks, einkum yfirþjónsins. Fræga fólkið á Manhattan elskaði að láta sýna sér fyrirlitningu. Það flykktist á Elaine's. Þar kom Woody Allen nánast daglega. Sennilega er filmufólkið fræga eins og Íslendingar, sem kjósa stjórnmálaflokka til að láta þá ofsækja sig. Þetta er kallað spjálfspíningarhvöt. Raunar er ég sjálfur smitaður. Fæ mér benzín í Ánanausti. Þar æpir sá gamli, að kortið mitt sé vákort og að tissue þýði vasaklútur á íslenzku. Samt skipti ég enn við Olís og Eurocard.
Hvar er nýja Ísland?

Hvar er stjórnlagaþing, sem ekki er ráðgefandi þing auðmanna og fulltrúa hagsmuna? Hvar eru sjónvarpaðir þingnefndafundir og yfirheyrslur? Hvar er fyrning kvóta? Hvar eru bankabófar í fangelsi? Hvar er siðvæðing banka? Hvar er verndun auðlinda? Hvar er lyklafrumvarpið? Hvar er innköllun kvóta fyrir 1. september? Hvaða málamyndagerningar eru vondir og hverjir eru góðir? Hvar er Sigurður Einarsson? Hvar er lagfæring eftirlaunalaga Davíðs Oddssonar? Hvar er vörn gegn erfðabreyttum mat? Hvar er hærri fjármagnstekjuskattur? Sé stjórnin svona aðframkomin, er hún þá skárri en Sjálfstæðisflokkurinn?
Enginn lánar skuldseigum

Enginn vill lána þjóð, sem er fræg fyrir að neita að borga skuldir. IceSave og hæstaréttardómurinn um ólögmæti gengistryggðra lána eru naglar í þeirri líkkistu. Lifum á góðgerðalánum Alþjóða gjaldeyrissjóðsins og Norðurlanda. Það dugar okkar hálft annað ár. Nógir peningar eru í bönkum til að setja í framkvæmdir. En vilja innlendir bankar nokkuð frekar en erlendir bankar lána fólki, sem vill ekki borga skuldir? Það kostar klof að ríða röftum. Margir virðast telja það vera mannréttindi að þurfa ekki að borga skuldir. Meðan svo er, getum við reiknað með langvinnum fjárskorti til endurreisnarinnar.
Alþingisbófar tala digurbarkalega

Við erum búin að fá meira en nóga peninga hjá Alþjóða gjaldeyrissjóðnum og Norðurlöndunum. Verðum ekki greiðsluþrota næsta hálfa annað árið. Þá finnst nokkrum bófum innan og utan Alþingis upplagt að segja lausu samstarfinu við Alþjóða gjaldeyrissjóðinn. Þetta er dæmigert fyrir siðleysi þjóðarinnar, sem grasserar mest á Alþingi. Fyrst á að láta útlendinga hjálpa okkur og síðan á að sparka þeim. Ummæli íslenzkra þingmanna eru þýdd á útlenzku. Þá verða menn sannfærðir um, að Íslendingar séu bófar upp til hópa og til einskis nýtir. Allra sízt beri að lána digurbarkalegum Íslendingum túskilding.
Wikipedia og Björgólfur

Vísindalegar samanburðarrannsóknir sýna, að Wikipedia er jafn áreiðanleg og Britannica. Alfræðiritið á vefnum hefur slegið í gegn. Er orðið uppflettirit okkar margra, sem þurfum hratt að afla staðreynda. Því missi ég nánast út hjartaslag, þegar

Wikipedia segir beint, að Björgólfur Thor Björgólfsson sé peningaþvottamaður rússnesku mafíunnar. Þeir feðgar hafi fjármagnað veldi sitt með fé frá rússnesku mafíunni. Í grein Wikipedia er fjallað um bruna og morð á samkeppnisaðilum bjórverksmiðju feðganna í Sankti Pétursborg. Það sem lengi var rætt undir rós hér á landi, er nú orðinn sannleikur í alfræðiriti.
Löggan er ofbeldishneigð

Björgvin Björgvinsson hjá kynferðisbrotadeild löggunnar er óhæfur í starfi. Telur nauðganir vera eins konar náttúrulögmál, sem konur geti forðast með því að vera ekki drukknar og dópaðar. Í gamla daga var því bætt við, að konur væru í of ögrandi pilsum, en Björgvin gleymdi því. Almennt er löggan óhæf til starfa í nútíma lýðræðisríki. Heimtar hærra kaup og meiri vopn og forvirkar aðgerðir. Ræðst í níu löggubílum á eiganda sumarhúss í Kjósinni og þrjá geti hans. Það er forsmekkur að forvirkum aðgerðum löggunnar. Réðst líka á konu með brauðmola við stjórnarráðshúsið. Löggan er ofbeldishneigð.
Fullnægjandi ráðherra

Jóhanna Sigurðardóttir, þingflokkur og talsmenn Samfylkingarinnar í blogginu eru sátt. Gylfi Magnússon bankaráðherra veitti fullnægjandi upplýsingar um ólöglegu gengistrygginguna og verður áfram ráðherra. Mikið væri gaman, ef við hin fengjum fullnægjandi upplýsingar. Sjálfur hef ég reynt að skilja málið og sé ekki betur en að Gylfi sé að snúa út úr og snúa sér í hringi í útúrsnúningi. Samkvæmt útúrsnúningnum misskildi hann spurningu þingmanns og var óskýr í þingræðu. Málið snýst hins vegar um, að Gylfi lét alla halda, að lánin væru lögleg. Gerði engar gagnráðstafanir. Er bara þreyttur á starfinu.
Samráð við sjálfan sig

Oddur Helgi Halldórsson er L-listinn á Akureyri og stjórnar bænum í samráði við sjálfan sig. Hann vísar stöðugt í ráðgjöf, sem hann fær hjá nafnlausu fólki, sem er í felum. Hann hefur sjálfur handvalið þetta fólk, sem hann vitnar stöðugt í. Mestar líkur eru á, að þetta sé eintal hans sjálfs, enda vill hann ekki nefna nein nöfn. Oddur Helgi hefur ráðið bæjarstjóra og vísar í huldufólk sitt sem meðmælendur. L-listinn á Akureyri er nákvæmlega eins spilltur og Bezti flokkurinn í Reykjavík. Á báðum stöðum eru kjósendur fífl og fá það, sem þeir hafa sáð til. Örvitar eru ófærir um að reka lýðræði.
Leynilögregla Rögnu

Ragna Árnadóttir reynir að stofna leynilögreglu. Hún á samkvæmt ráðherranum að hafa víðtækar heimildir til að njósna um fólk “án þess að grunur leiki á, að þeir hafi framið eða ætla að fremja ákveðið brot”. Forvirkar aðgerðir gefast illa í lýðræðisríkjum. Heimildir eru misnotaðar, jafnvel pólitískt, samanber Bretland. Íslenzku leyniþjónustunni verður auðvitað sigað á nýbúa, sem Rögnu er uppsigað við. Hrekur fólk úr landi, þótt það hafi fulla vinnu. Notar Vítisenga sem yfirskin til að setja lög um bann við öðrum félögum. Reynir að útvega löggunni rafbyssur, sem eru manndrápstæki. Hún er fasisti.
Steingrímur þykist ofsaríkur

Sjóvá hrundi, meðal annars vegna vafninga Bjarna Benediktssonar. Steingrímur J. Sigfússon hljóp þá upp til handa og fóta. Lagði fram ellefu milljarða af þínu og mínu fé. Hann þykist svo ríkur, hann Steingrímur. Ég og ýmsir fleiri sögðu þetta glatað fé. Komið er í ljós, að við fáum aldrei aftur peningana okkar. Steingrímur er eins og Geir H. Haarde, sem hljóp upp til handa og fóta til að gæta sérhagsmuna hópa. Alltaf á kostnað skattgreiðenda. Þeir halda, að þjóðnýta beri allt tap. Steingrímur felur sig ævinlega bak við “menn”. “Menn voru sammála” um þetta, segir hann. Ekki var það þú og ég.
Baráttumaður auðstéttanna

Magnús Orri Schram getur sætt sig við bankaskatt. En hann er andvígur hækkun fjármagnstekjuskatts, tekjuskatts fyrirtækja, auðlindagjalds, auðlegðaskatts og erfðafjárskatts. Fæstir eru þetta skattar, sem lenda á almenningi, heldur á auðfólki og auðfyrirtækjum. Allt eru þetta skattar, sem eru lægri hér en í nágrannalöndunum. Magnús Orri Schram er baráttumaður auðstéttanna. Neitar að styðja þessa skatta. Er í röngum flokki, ætti að vera í Sjálfstæðisflokknum. Styður frekar meiri niðurskurð velferðar. Hann á heima hjá hrunverjunum. Og það er frábært, þegar menn taka sf sér grímuna, sem þeir hafa lengi borið.
Við fáum einn séns enn

Þegar kosið verður til stjórnlagaþings í nóvember, þurfa kjósendur að passa sig. Mega ekki kjósa þangað pólitíkusa eða þá, sem hafa undanfarið tengzt pólitík. Mega ekki kjósa þangað hagsmunaaðila eða þá, sem hafa til skamms tíma tengzt sérhagsmunum. Verða að kjósa fólk utan stjórnmála og hagsmuna. Fólk, sem hefur sýnt þjóðmálum áhuga á annan hátt. Til dæmis Njörð Njarðvík, Kristínu Ingólfsdóttur og Egil Helgason. Við hljótum að geta fundið þrjátíu heiðarlega Íslendinga, sem skara fram úr öðrum. Við höfum staðið okkur illa í öllum kosningum. Fáum þennan eina séns til að reka af okkur slyðruorðið.
Listi yfir bankabófa

Gott dæmi um leyndarhyggju kerfisins er listi Fjármálaeftirlitsins yfir hættulega bankamenn. Eftirlitið sendi hann bönkunum með óbeinni ósk um, að þeim yrði vikið frá störfum. Listinn er lok lok og læs og bófarnir ganga enn lausir í bönkunum. Gegndu lykilhlutverki í aðdraganda hrunsins. En fólk má ekki vita, hverjir þeir eru. Þetta er sama hugarfarið og það, sem orsakaði hrunið. Fjármál og peningar og tekjur og skuldir og eignir, allt þetta er talið vera einkamál. Torveldar eftirlit samfélagsins með hegðun landsins verstu bófa. Í nýrri stjórnarskrá þarf að hefta siðlausa persónuvernd bófa.
Nöfn níu hrunverja vantar

Níu endurskoðendur KPMG og PWC eru lykilmenn hrunverja. Níu bókhaldstæknar hjá KlynveldPeatMainGördeler og PriceWaterhouseCoopers bjuggu til spilaborg stóru bankanna þriggja, Landsbankans, Kaupþings og Glitnis. Skrifuðu undir reikninga, sem voru langt út af siðferðiskortinu, hvað sem lagatækni segir. Skrifuðu upp á ævintýralegt rugl í svokallaðri viðskiptavild, sem í raun var einskis virði. Þessir níu bókhaldstæknar eru enn við völd hjá KPMG og PWC eins og ekkert hafi í skorizt. Eru jafnvel í stjórn félags bókhaldstækna (afsakið, félags endurskoðenda). Hverjir eru þessir níu lykilmenn hrunsins?
Herra önugur

Kom í bæinn í gær. Þar eru því miður engir hestar. En Fréttablaðið bjargaði deginum. Ég er í úrslitum í keppni um Herra Önugur. Það hef ég lengi þráð. Búinn að andskotast út í allt og alla, án þess að fá réttmæta heiðrun fyrir óeigingjarnt starf. Eiður er þarna á listanum sem Herra Önugur. Hann á líka heiður skilið. Hefur daglega lamið með reglustriku á skalla blaðamanna, útvarpsmanna og sjónvarpsmanna. Þeir hata hann eins og pestina, því að hann segir oftast satt. Kunna enga íslenzku og hafa engan áhuga á að kynna sér hana. En ég skil ekki, hvað Davíð Oddsson er að gera á virðingarlistanum.
Höfnum leyndó kröfum

Kröfur slökkvilismanna og sjúkraflutningamanna eru svo fríkaðar, að þær eru leyndó. Blaðamenn hafa spurt um þær og fengið svör út í hött, því að þær eru út í hött. Þær eru níðingsleg og bein árás á samfélagið, sem er komið á knén af völdum bankahruns. Verkfallið beinist gegn almenningi ofan á allt annað, sem hann verður að þola. Farþegar taka vonandi talsmann neytenda á orðinu og fá hjálp hans við að höfða mál gegn hinu ofurfreka liði. Við erum vissulega á hnjánum, en við leyfum ekki frekjuhundum að nauðga okkur. Krafan er, að slökkviliðsmenn og sjúkraflutningamenn fái ekki eina krónu í kauphækkun.
Þjóðkirkjan er að deyja

Þjóðkirkjan bregst of seint og illa við brotsjóum. Hún er eins og kaþólska kirkjan, lætur hrekja sig úr einu víginu í annað. Fyrir mér er hún fyrst og fremst hagsmunastofnun, sem heldur dauðahaldi í ölmusu ríkisins. Að öðru leyti er hún kynórastofnun, sem heldur verndarhendi yfir óeðli kirkjunnar þjóna. Nákvæmlega eins og kaþólska kirkjan gerir. Í þriðja lagi er hún sein til að meðtaka nýja hugsun, til dæmis þjóðarsáttina um samkynhneigð. Þar hefur hún látið draga sig hljóðandi og veinandi á eftir almenningsálitinu. Með sama áframhaldi deyr þjóðkirkjan sem slík og verður að sértrúarsöfnuði.
Gylfi játar

Gylfi Magnússon játar að hafa logið að Alþingi. Orðar játningu að vísu ekki þannig, heldur notar orðalag hrunverja. Honum finnst leitt, ef einhver hafi skilið svör hans eins og ekki átti að skilja þau. Segist hæglega geta beðizt velvirðingar, en gerir það samt ekki. Semsagt, tómt prump. Bankaráðuneytið játar, að Jónína S. Lárusdóttir ráðuneytisstjóri hafi sagt honum frá áliti aðallagatæknis Seðlabankans og látið hann hafa minnisblað. Með það í vasanum fór Gylfi í ræðustól á Alþingi og laug. Svo að notuð sé íslenzka um það, sem nú heitir “að fara á svig við” sannleikann. Jóhönnu ber að reka lygarann.
Danir snarari í snúningum

Danska lögreglan hefur fundið peningana, sem fjárglæframaðurinn Stein Bagger kom undan í braskinu. Styttri tími er liðinn frá braski Baggers en braski íslenzkra útrásarvíkinga og útrásarbanka. Enn hefur enginn fundið peninga, sem þeir komu undan í sínu braski. Bagger stal þó ekki nema 3,4 milljörðum íslenzkra króna, meðan íslenzkir starfsbræður létu tugi milljarða hverfa. Kannski er upphæð Baggers nógu lítil til að kerfið fatti hana sem glæp. En upphæð hinna íslenzku svo mikil, að hún flokkist ekki sem glæpur, heldur sem tær snilld. En hönd réttlætisins vinnur miklu hægar á Íslandi en í Danmörku.
Magma-nefndin er vanhæf

Fyrirfram eyddi Jóhanna Sigurðardóttir forsætis tiltrú fólks á nýrri nefnd um lögmæti Magma-kaupa. Sparkaði dr. Sveini Margeirssyni vegna ósannaðra fullyrðinga um, að hann hafi lýst andstöðu við kaupin. Lét samt hvítþvo Bjarnveigu Eiríksdóttur, þótt hún hafi opinberlega lýst yfir fylgi við kaupin. Þannig handvaldi Jóhanna fylgismenn í nefndina og meinta andstæðinga út. Einbeittur vilji Jóhönnu til að fá lögmætið staðfest. Henni er sama, þótt tiltrú fólks á kerfinu verði að engu. Þótt hún geri Steingrím Sigfússon að fífli. Hver sem niðurstaðan verður, þá mun þjóðin telja nefndina vanhæfa.
Tveir fulltrúar kvótagreifa

Tveir pólitíkusar eru vanhæfir í nefndinni um fyrningu aflaheimilda. Björn Valur Gíslason, þingmaður vinstri grænna, er starfsmaður Brims. Sem hefur hagsmuni af, að fyrningin nái ekki fram að ganga. Svanfríður Jónasdóttir er bæjarstjóri Samfylkingarunnar á Dalvík og fær að halda Stóra fiskidaginn á kostnað Samherja. Sem hefur hagsmuni af, að fyrningin ná ekki fram að ganga. Kvótagreifarnir eiga Sjálfstæðisflokkinn og Framsóknarflokkinn með húð og hári. Og þar á ofan eiga þeir þessa tvo nefndarmenn stjórnarflokkanna. Við eignumst við ekki auðlindir hafsins. Þannig er Ísland í dag, rotið í gegn.
Jónína hélt á plöggunum

Níunda júní 2009 sat ráðuneytisstjóri bankaráðuneytisins með þrjú skjöl í höndunum um ólögmæti gengistryggðra lána. Eitt var skjalið frá aðallagatækni Seðlabankans. Annað var frá lagatæknastofunni Lex. Þriðja var frá lagatækni ráðuneytisins, Sigríði Rafnar Pétursdóttur. Tveim vikum síðar, 24. júní 2009, afvegaleiddi Gylfi Magnússon bankaráðherra Alþingi. Með fullyrðingu um, að lögmenn ráðuneytisins teldu lánin vera lögleg. Spurningin er: Hélt Jónína S. Lárusdóttir ráðuneytisstjóri þessum þremur plöggum leyndum fyrir ráðherranum? Eða lýgur Gylfi? Jónína er núna orðin yfirlagatæknir Arion.
Markleysi Íslands staðfest

Evrópusambandið er ekki vandaðra á heimildir en þú og ég. Virðist hafa trúað umsókn Íslands um aðild. Össur Skarphéðinsson sagði sambandinu, að einhugur væri í ríkisstjórninni um málið. Smám saman er sambandið seint og um síðir að fatta, að ekkert er að marka umsóknina. Íslendingar eru ekki að ganga í sambandið og ætla ekki að gera það. EU Times segir, að Össur hafi logið að sambandinu. Jafnvel viðskiptalífið sé andvígt aðild. Og einn ráðherra hafi sagt rétt að stöðva aðildarferlið. Sama dag og Össur laug úti í Bruxelles. Erlendis eru menn ekki vanir bjölluati. Staðfestir vantrú allra á Íslandi.
Félagarnir Bjarni og Steingrímur

Þegar ríkissjóður tapar milljörðum á Sjóvá, vakna tvær spurningar um tvo flokksformenn. Önnur er um Steingrím Sigfússon, hin um Bjarna Benediktsson. Af hverju sóaði Steingrímur milljörðum af fé skattgreiðenda í hít Sjóvá? Af hverju er gróðaglæframaðurinn Bjarni enn í pólitík? Var ráðamaður í Sjóvá og aðili að einkagróða-vafningum, sem lentu á Sjóvá. Þriðja spurningin er svo til kjósenda: Er boðlegt að styðja póltíkusa, sem kunna ekki með fé að fara? Og finnst þeim eðlilegt, að græðgi pólitíkusa lendi á skattgreiðendum? En kannski verður Sjóvá sameiginleg hengingaról félaganna Bjarna og Steingríms.
Þetta er gamla stjórnin

Jóhanna Sigurðardóttir forsætis sigaði fasistunum á Helgu Björk Magnúsdóttur og lét handtaka hana. Fyrir að standa við Stjórnarráðshúsið og mótmæla með dreifingu brauðmola. Þar með náði ríkisstjórnin 90 gráða snúningi. Jóhanna er kominn í hlutverk Geirs Haarde, orðinn fasisti. Þetta er stjórn, þar sem bankaráðuneytið heldur skoðun Seðlabankans leyndri fyrir Gylfa Magnússyni ráðherra. Gylfi er kominn í hlutverk Björgvins Sigurðssonar, sem fékk ekkert að vita. Ragna Árnadóttir smíðar frumvarp um bann við hvers kyns samtökum að geðþótta ráðherra. Hefur frá upphafi verið í hlutverki Björns Bjarnasonar.
Orð er ekki sama og borð

Ég skil ekki Ólínu Þorvarðardóttir. Skrifar undir nefndarálit á Alþingi, þar sem hún mælir með hertri einokun í vinnslu og sölu mjólkurafurða. Bloggar athugasemdir við þetta sama nefndarálit. Ólína gaf ekki út minnihlutaálit. Hún gerði ekki athugasemdir við, að nefndin spurði neytendur ekki álits. Ólína er í rauninni tveir menn. Annar hefur ýmsar dægilegar skoðanir. Hinn vinnur skítverk í vinnunni á Alþingi. Ólína er önnur í orði en hún er á borði. Þingmenn eru sérfræðingar í slíkum sálarklofningi, en Ólína er með þeim kræfari. Slær um sig á blogginu, en níðist á fólki í skjóli nefndar.
Þeir hata neytendur

Nokkrir þingmenn vilja herða einokun í sölu á mjólkurafurðum. Fulltrúar í landbúnaðarnefnd Alþingis eru sammála um að níðast á neytendum. Þeir eru: Atli Gíslason formaður, Ásmundur Einar Daðason, Ögmundur Jónasson, Einar K. Guðfinnsson, Jón Gunnarsson, Ólína Þorvarðardóttir, Sigurður I. Jóhannsson. Engin nefndarmaður var andvígur hertri einokun. Nefndin kallaði bara fyrir fulltrúa hagsmuna einokunarinnar, enga fulltrúa neytenda eða markaðarins. Þetta er Alþingi í dag. Fínimenn, sem belgja sig út á tyllidögum, en níðast á fólki í skjóli nefndar. Það er liðið, sem íslenzkir fávitar velja á þing.
Sérfræðingar í sjálftekt

Formenn slitastjórnar og skilanefndar Glitnis eru með sjö milljónir króna á mánuði. Þá er eftir að draga frá kostnað, sem getur ekki verið mikill. Alls kostaði rekstur slitastjórnar og skilanefndar Glitnis fimm milljarða króna árið 2009. Fimm milljarða króna. Ekki bara þjófnaður, þetta er hrein og klár geðveiki. Græðgin lætur ekki að sér hæða. Gamla bankagræðgin blómstrar sem aldrei fyrr, þótt allt dæmið sé gjaldþrota kruss og þvers. Ofan á annað tróð Árni Tómasson skilanefndarformaður bróðursyni sínum í slitastjórnina, Páli Eiríkssyni. Þetta eru sérfræðingar í sjálftekt, sem mafían þarf á að halda.
Vernd gegn persónuvernd

Ný bandarísk lög vernda blaðamenn, rithöfunda og útgefendur fyrir dómum í öðrum ríkjum. Stafa af, að brezkir dómstólar hafa dæmt bandaríska höfunda til fjárútláta. Nú verður bannað að fylgja slíkum dómum eftir vestanhafs. Tjáningarfrelsi er hornsteinn í bandarísku stjórnarskránni, ekki hornreka persónuverndar eins og í Bretlandi og á Íslandi. Bandaríkjaþing telur dóma og skaðabætur á grunni persónuverndar grafa undan tjáningarfrelsi. Einkum amast nýju lögin við bólgnum fjárheimtum. Á borð við þá, sem Jón Ólafsson náði fyrir dómstóli í London gegn Hannesi Hólmsteini Gissurarsyni bloggara.
Ekkert eftir í sjónvarpinu

Spaugstofan var það eina, sem ég horfði á í ríkissjónvarpinu. Nú er búið að sparka henni. Þarf ekki lengur á því að halda. Segja upp? Ekki hægt, borga það samt. Borga ríkinu fyrir sjónvarp, sem ég þarf ekki að nota. Sem getur ekki einu sinni haft fréttir á föstum tíma, ef boltinn hefur forgang. Er ekki að tala um útvarpið. Þar eru ágætar fréttir, sem ég gæti hugsað mér að borga nefskatt fyrir. En að borga nefskatt fyrir bolta og ameríska sápu? Af og frá. Múra má upp í turninn, þar sem silkihúfur sjónvarpsins búa. Gólfið getur rekið stofnunina án hjálpar silkihúfa. Ódýrari lausn fjárhagsvandans.
Fávitahæli ríkisins

Ég man enn eftir bréfi heilbrigðiseftirlitsins um bann við vínveitingum að Búðum á Snæfellsnesi. Vegna ósamstæðra húsgagna í stofu. Annað eins bullbréf hef ég aldrei lesið. Hef síðan verið sannfærður um, að heilbrigðiseftirlitið væri botninn í eymd kerfisins. Nú er þetta sama heilbrigðiseftirlit komið í stríð við bóndakonur. Þær bjóða heimabakstur á helgarmörkuðum og í fjáröflun úti um byggðir landsins. Heilbrigðiseftirlitið á ekki að amast við gömlum hefðum og ekki að hindra skemmtilega nýbreytni fyrir fólk á ferðalagi um landið. Heilbrigðiseftirlitið á að skammast sín fyrir að vera fávitahæli.
Seðló, leyndó, skrípó

Skrípó heldur áfram, Seðló bað um leyndó. Gylfi Magnússon bankaráðherra heldur fram, að Seðlabankinn hafi sérstaklega beðið um, að engum yrði sagt frá lögfræðiáliti um lögleysu gengistryggðra lána. Samkvæmt því framdi Seðlabankinn glæpinn. Skrípóið heldur áfram, allir kenna öðrum um. Hverjum skyldi Seðlabankinn kenna um glæpinn?
Frosið ráðuneyti Gylfa

Jónína S. Lárusdóttir ráðuneytisstjóri eða Gylfi Magnússon ráðherra bilaði, er álit yfirlögmanns Seðlabankans rykféll í skúffu. Það leiddi til, að Gylfi gaf Alþingi rangar upplýsingar og gaf Jóhönnu Sigurðardóttur forsætis engar upplýsingar. Hvort sem það er Jónínu eða Gylfa að kenna, þá ber Gylfi ábyrgð sem ráðherra. Einmitt þannig lýsti sannleiksnefndin fyrri stjórnsýslu. Hana skorti boðleiðir og hver benti á annan. Sá sami vandi er enn á fullu. Undir stjórn Gylfa eru boðleiðir frosnar og hver bendir á annan. Ennfremur er bankaleynd æðsta hugsjón Gylfa. Og hann siðvæddi ekki bankana. Bless, Gylfi.
Forvirkar aðgerðir fasistans

Kerfið segir Vítisengla svo vonda, að setja þurfi lög um forvirkar aðgerðir gegn þeim. Þá getur kerfið smíðað frumvarp um Vítisengla. En það gerir Ragna Árnadóttir ekki. Hún smíðar opin lög, sem gera henni kleift að ráðast að hvaða samtökum, sem ráðuneytinu þóknast. Svoleiðis er það í Bretlandi. Þar hafa verið sett slík lög. Þau hafa meira en 80% verið notuð gegn eðlilegum samtökum. Brezka kerfið stefnir að lögregluríki. Ragna Árnadóttir stefnir líka að lögregluríki. Hún hugsar nákvæmlega eins og Björn Bjarnason. Ég skil alls ekki, hvernig Samfylkingunni datt í huga að gera fasistann að ráðherra.